钦定古今图书集成/历象汇编/岁功典/第096卷 > 《稗编》 > 文公六年闰月不告月犹朝于庙
## 钦定古今图书集成/历象汇编/岁功典/第096卷 > 《稗编》 > 文公六年闰月不告月犹朝于庙

《春秋》六年，“闰月，不告月，犹朝于庙。”

《左传》：“闰月不告朔，非礼也。闰以正时，时以作事，事以
厚生，生民之道，于是乎在矣。不告闰朔，弃时政也，何
以为民？”

《公羊传》：“不告月者何？不告朔也。曷为不告朔？天无是
月也。闰月矣。何以谓之天无是月？是月非常月也。犹
者何？通可以已也。”

《穀梁传》：“不告月者何也？不告朔也。不告朔则何为不
言朔也？闰月者，附月之馀日也，积分而成于月者也。
天子不以告朔，而丧事不数也，犹之为言，可以已也。”
《胡传》：“不告月者，不告朔也。不告朔则曷为不言朔也？
因月之亏盈而置闰，是主乎月而有闰也，故不言朔
而言月。占天时则以星，授民事则以节，候寒暑之至
则以气。百官修其政于朝，庶民服其事于野，则主乎
是焉耳矣。”“闰不可废乎？”曰：“迎日推策，则有其数；转玑
观衡，则有其象；归奇于扐，以象闰，数也；斗指两辰之
间，象也。象数者，天理也，非人所能为也。故以定时成
岁者，唐典也；以诏王居门终月者，周制也。班告朔于
邦国，不以是为附月之馀，而弗之数”也。《犹朝于庙》者，
幸其不已之词。

〈大全〉汪氏曰：“周天三百六十五度四分度之一日，一日一周，在天为不及一度，积三百六十五日四分日之一，而与天会为一岁。月一日不及天十三度十九分度之七，积三百五十四日九百四十分日之三百四十八而与日会者十二为一年。大率三百六十日为常数。一岁多五日九百四十分日之二百三十五分，为二十四气，是为气盈，而昼夜长短，节气寒暑，于是定焉。”一年少五日九百四十分日之五百九十二分为十二月，是为朔虚，而晦朔弦望，于是定焉。积岁之有馀，就年之不足，而后有闰。三年一闰，尚馀三日有奇，五年再闰，则少五日有奇。积十九年，闰在十二月，则气朔分齐，大率三十二月则有闰，闰前之月，中气在晦；闰后之月，中气在朔。若历不置闰，则弦望晦朔，皆非其正，昼夜平分，不在春秋之中，而寒暑反易矣。故《书》云：“以闰月定四时，成岁。”《周礼》注：“中数曰岁，朔数曰年。”中朔大小不齐，正之以闰，乃天地自然之理，历家因其自然，而立积分之数以合之耳。《公羊》谓闰月，天无是月；《穀梁》谓“附月之馀日”，皆非是。夫二十九日九百四十分日之四百九十九，而晦朔交，则为一月，月非有闰之名，特以日月行天疾徐之不同，而岁年盈缩之有异，故谓之闰。天与日月之行，自然有闰，岂可谓天无是月哉？月非有馀也，又岂可附月之馀哉？月之有闰，则由乎天，而月之名闰，乃由于人，故于“文王在门”为闰。《礼》称天子闰月，则听朔于明堂，阖门左扉，立于其中。王之谨乎闰月者如此，而诸侯安可不告月哉？考之经传，凡言闰月，多在岁终，盖是时历法谬矣，每置闰于岁终，故《左传》以闰三月为非。礼则无中者不谓之闰，而名曰闰者，非闰月矣。秦之后九月，实仿于此。是宜当时之卿大夫以天无是月，指为历家所置，而导其君废告

朔之礼也。说经者且曰天子不告朔，尚何责昏庸之鲁文也哉？《春秋》书“犹朝庙” ，即圣人爱礼存羊之意，谓朔虽不告而朝庙不废，则告朔之礼犹有存者。《公》《谷》皆曰：“犹者可以已也” ，杜预亦云“可止之辞” ，大失《春秋》之意。盖圣人伤鲁文之怠慢政事，故特书“不告月，犹朝于庙。” 若曰不如此而尚幸其如此将已而不遂已，是知其不可已而自不能已也。与犹“三望” 、“犹绎” 之义不同。